***ÁLTALÁNOS SZERZŐDÉSI FELTÉTELEK***

**1.Általános rendelkezések**

**1.1 Teljesítés helye:** A teljesítés helye Veszprém, Gyárkert parkoló, Szikvíz parkoló.

**1.2 Az Üzemeltető**

A fizetőparkoló vagyonkezelője VVI Veszprém Városfejlesztési és Innovációs Korlátolt Felelősségű Társaság, üzemeltetője VKSZ Zrt. üzemelteti (továbbiakban: Üzemeltető).

**1.3 Általános szerződési feltételek hatálya és módosítása**

Ezen általános szerződési feltételek 2025. október 1. napján lép hatályba.

**2. A parkolási szolgáltatás részletes feltételei**

 **2.1 A szerződés létrejötte**

A parkolás szolgáltatási szerződés (a továbbiakban: parkolási szerződés) az Ügyfél és az Üzemeltető között akkor lép hatályba, amikor a gépjármű várakozási célból beáll a fizetőparkolóba. Ezen jogviszony külön szerződés megkötése nélkül, ráutaló magatartással jön létre. E szerződés keretében az ügyfél jogot szerez arra, hogy a fizetőparkoló helyeket várakozás céljából igénybe veheti, illetve kötelezettséget vállal arra, hogy a díjszabásban meghatározott várakozási díjat kiegyenlíti. Az ügyfél tudomásul veszi, hogy a jelen általános szerződési feltételek a parkolási szerződésnek elválaszthatatlan részét képezik, amelyet az ügyfél a szolgáltatás igénybevételével elfogad.

**2.2 A szerződés megszűnése**

A parkolási szerződés megszűnik a parkolás befejezésével, a fizetőparkoló területének elhagyásával.

**3. Az ügyfelek tájékoztatására vonatkozó részletes szabályok**

 **3.1 Ügyfél tájékoztatás**

Az Üzemeltető gondoskodik arról, hogy az ügyfeleket jogaikról, kötelezettségeikről, az igénybe vehető szolgáltatásokról tájékoztassa, illetve gondoskodik arról, hogy mindazon szolgáltatásával kapcsolatos információk az ügyfelek rendelkezésére álljanak, melyek ahhoz szükségesek, hogy a parkolással, a szolgáltatás igénybevételével kapcsolatos döntéseiket időben meghozhassák. Az ügyfelek tájékoztatásának módjai:

**Írott formában:**

* VKSZ Zrt. honlap
* Ügyfélszolgálat
* Információs tábla
* E-mail (előzetes írásbeli megkeresésre)

**Szóban:**

 - A VKSZ Zrt. Parkolási Ügyfélszolgálatán (Veszprém, Bagolyvári u. 1.)

**4. Az üzemeltető elérhetőségei**

 VKSZ Zrt.parkolási csoport

 8200 Veszprém, Bagolyvári u. 1.

 Telefon:(88) 411-153,

 E-mail: parkolas@vkszzrt.hu

 Internet: [www.vkszzrt.hu](http://www.vkszzrt.hu)

**5. Parkolási feltételek**

 **5.1 Üzemeltető felelőssége**

- Üzemeltető kizárólag arra vállal kötelezettséget, hogy a jármű parkolásához szükséges és harmadik személy által még el nem foglalt helyet használható állapotban az Ügyfél rendelkezésére bocsátja. Üzemeltető nem köteles a burkolatot folyamatosan száraz állapotban tartani, továbbá a járműveket, illetve azokon/azokban és a parkoló területén található tárgyakat felügyelni, őrizni vagy megóvni.

 - Üzemeltető kizárólag azokért a károkért tartozik felelősséggel, amelyeket ő maga vagy személyzete – akikért a vonatkozó jogszabályok alapján felel – szándékosan, vagy gondatlan magatartásával okozott. Harmadik személy által okozott károkért Üzemeltető nem felel.

 - Lopásból, gépkocsi feltörésből, harmadik személy egyéb cselekményéből eredő esetleges károk illetékes rendőrkapitányság felé történő bejelentése az Ügyfél kötelezettsége.

- Üzemeltető nem felel olyan károkért, amelyeket közvetve vagy közvetlenül vis major (pl. háborús vagy terrorcselekmények, tűz, robbanás, műszaki berendezések meghibásodása, sztrájk vagy zavargások, stb.) okoztak.

- A parkoló szabályszerű elhagyását követően a szolgáltatással kapcsolatos utólagos reklamációt Üzemeltető nem fogad el.

**5.2 Ügyfél felelőssége**

- Ügyfél a parkoló szolgáltatásait kizárólag saját felelősségére és kárveszélyére veheti igénybe. Üzemeltető semmilyen felelősséget nem vállal a járműben hagyott tárgyakért, értékekért, a jármű állagáért.

-﻿ A parkolójegyet a parkolóból való kihajtásig gondosan meg kell őrizni és a járműben az 5.3. pontban meghatározott módon kívülről jól látható és ellenőrizhető módon kell elhelyezni. A parkolójegy elvesztéséből, bármilyen megrongálódásából eredő károk a parkolást igénybevevő személyt terhelik.

- A parkoló területén őrizetlenül hagyott, ismeretlen eredetű csomagokat Üzemeltető – a csomag felnyitása, illetve a csomag tartalmának vizsgálata nélkül – megsemmisíti, vagy megsemmisítésre elszállíttatja. Ezen intézkedésből adódóan keletkező esetleges károkért Üzemeltető semmilyen felelősséggel nem tartozik.

**5.3 Díjak és Díjfizetés**

- A díjak és díjtételek megállapítására az üzemeltető jogosult.

- A parkolóba való behajtás akkor nem lehetséges, ha rendkívüli esemény miatt az Üzemeltető a parkolót lezárta, illetve akkor, ha a parkoló megtelt.

- Díjköteles időszak: Munkanap 07.00-17.00-ig

- Parkolójegy ára: 280,- Ft/óra;

- A bérletjegy ára díjszabások fül alatt található. (Az üzemeltető hangsúlyozottan felhívja a figyelmet arra, hogy a bérletjegy a parkolóhely kizárólagos használatára nem jogosít. A parkoló telítettségéből fakadó kockázatok kizárólag a bérlet tulajdonosát terhelik. Az üzemeltető egyéb parkolóhely biztosítására nem kötelezhető!)

- Az árak forintban értendőek és az Áfa-t tartalmazzák.

- Parkolójegyekről számlát, a tárgyhót követő hónap 15. napjáig áll az üzemeltető módjában kiállítani.

- A várakozási díj megfizetését a megváltott parkolójeggyel, bérletjeggyel vagy mobilparkolással kell igazolni.

- **Mozgáskorlátozott** vagy egyéb, közterületen ingyenes parkolásra jogosító kártya, igazolvány a kék zónás magánparkolóban díjmentességre nem jogosít.

- A **zöld rendszámos gépjárműveknek is** parkolási díjat kell fizetni, a töltés ideje alatt is.

 -A parkolójegy és a bérletjegy a várakozóhely használatára az azon feltüntetett időtartamra jogosít.

- A fizetőparkoló jelen Általános szerződési feltételekben meghatározott szabályszerű igénybevételét és a parkolási díj megfizetését az üzemeltető a díjfizetési időszakban bármikor jogosult ellenőrizni.

 - A megváltott parkolójegyet és bérletjegyet a járművekben közvetlenül az első szélvédő mögött - szélvédővel nem rendelkező járművek esetén, a járműveken -, kívülről jól látható és ellenőrizhető módon úgy kell elhelyezni, hogy annak érvényességéről az ellenőrzést végző személy megbizonyosodhasson.

 - Amennyiben a jármű használója a parkolójegyet, illetve a bérletjegyet a járművön nem ellenőrizhető módon helyezi el, vagy mobilparkolást nem indított, akkor az, díjfizetés nélküli várakozásnak minősül.

 - Díjfizetési időszakon kívül a fizető parkolóban nem kell várakozási díjat fizetni.

**5.4 A Parkoló használata**

 - A várakozóhely - várakozás céljából – kék zónában érvényes parkolójeggyel, bérletjeggyel, vagy mobilparkolással használható.

 - Parkolójegy a magánparkoló területén kihelyezett parkolójegy-kiadó automatából vagy mobilparkolással váltható.

 - Bérletjegyet a VKSZ Zrt. Parkolási csoportjának ügyfélszolgálati irodájában (Veszprém, Bagolyvári u. 1., nyitva tartás: hétfőtől-péntekig 8-16-ig lehet váltani.

**5.5 Pótdíj**

- Díjfizetés nélküli várakozásnak minősül, ha a jármű tulajdonosa, üzembentartója vagy használója díjfizetés nélkül várakozik, vagy a megváltott parkolójegyet, nem az 5.3. pontban meghatározott módon helyezi ki a járműre, vagy az elektronikus felületen nincs érvényes bérlete, mobilparkolása, ezzel az ellenőrzést meghiúsítja.

- Ha a jármű díjfizetési kötelezettség alá eső várakozási területen díjfizetés nélkül várakozik, vagy a kifizetett várakozási időt egy óránál rövidebb időre történt fizetés esetén 5 perccel, egy órára vagy annál hosszabb időre történt fizetés esetén legalább 15 perccel túllépi, várakozási esetenként a jármű tulajdonosa vagy üzembentartója pótdíjat köteles fizetni.

**- A pótdíj összege:**

- A pótdíjat a jármű tulajdonosa vagy üzembentartója a kiszabásától számított 15 napon belül köteles megfizetni.

**5.6 Járművek elszállíttatása**

- Ha a várakozás tervezett időtartama a 48 órát meghaladja, akkor arról az Ügyfél a várakozás megkezdése előtt az Üzemeltetőt a 7. pontban meghatározott elérhetőségek egyikén előzetesen tájékoztatni köteles.

- Az Üzemeltető az alábbi esetekben intézkedik a járműnek a parkoló területéről történő elszállíttatásáról, mindenkor a jármű tulajdonosa, illetve üzembentartója kockázatára és költségére:

a.) ha a jármű a parkolón belül nem kijelölt parkolóhelyet foglal el, s ezzel akadályozza a közlekedést, más jármű parkolását, illetve a parkolóba vagy parkolóhelyre történő be-, illetve onnan történő kihajtást,

b.) ha az Üzemeltető nyilvántartása alapján, a jármű 48 órát meghaladóan, előzetes bejelentés vagy fizetés nélkül tartózkodik a parkolóban.

- Az Üzemeltető minden előzetes értesítés nélkül jogosult gondoskodni a jármű szakszerű elszállításáról, elhelyezéséről, melynek költségei, és a kárveszély – az elszállítással kapcsolatban bekövetkezhető káreseményekre is kiterjedően - az elszállítástól kezdődően a jármű tulajdonosát / üzembentartóját terheli.

- Az elszállított jármű őrzéséről az Üzemeltető nem gondoskodik.

- Az elszállítás tényét, és a jármű külső állapotát az Üzemeltető teljes bizonyító erejű magánokiratba foglalt jegyzőkönyvben, és fényképes dokumentációval rögzíti.

- A parkolási díj, a szállítási- és tárolási költségek, és ezek járulékai teljes kiegyenlítése esetén, az Üzemeltető haladéktalanul átadja a járművet annak tulajdonosa / üzembentartója részére. Amennyiben a járműnek üzembentartója is van, vita esetén a fizetési kötelezettség elsődlegesen az üzembentartót terheli tekintettel arra, hogy az üzemben tartói minőség magában foglalja a gépjármű tényleges használatát.

**6. Magatartási szabályok**

- A parkoló teljes területén a KRESZ szabályai érvényesek. Gépjárművek a parkoló területén maximum 20 km/h sebességgel közlekedhetnek.

- Aki tüzet, vagy annak közvetlen veszélyét észleli, köteles azt haladéktalanul jelezni a 7. pontban meghatározott elérhetőségek egyikén.

- A parkolóban a gyalogosoknak fokozott figyelemmel kell közlekedniük, körültekintően kell áthaladniuk a járművek közlekedésére fenntartott közlekedési sávokon!

- Ügyfél a parkoló berendezésében okozott kárt haladéktalanul köteles Üzemeltetőnek bejelenteni, az okozott kárt köteles megtéríteni.

- Az Üzemeltető utasításait az Ügyfél mindenkor maradéktalanul köteles teljesíteni.

**7. Ügyfél panaszok bejelentésének részletes szabályai**

﻿

A VKSZ Zrt. az általa nyújtott szolgáltatásokat igénybevevő ügyfeleitől érkező, a szolgáltatásokkal kapcsolatos észrevételeket egyszerű, átlátható, megkülönböztetéstől mentes módon kezeli. A VKSZ Zrt. az eljárás során az ügyfelek adatait a mindenkor hatályos adatvédelmi jogszabályi rendelkezések alapján kezeli. Az ügyfelektől származó észrevételek (panasz, javaslat, dicséret, információkérés) az alább felsorolt helyeken tehetők:

**Meghibásodással kapcsolatos hibabejelentés az ügyfélszolgálati iroda nyitvatartási idejében (Hétfő-Péntek 8-16-ig) személyesen, illetve a +88 411-153-es számon tehető!**

A telefon útján történő bejelentéseket a VKSZ Zrt. a vonatkozó jogszabályi rendelkezések alapján rögzíti.

**8. Záró rendelkezések**

- Az üzemeltető vis maior esetén a járműveket elmozdíthatja, ill. szükség esetén elszállíttathatja. Vis maiornak minősülnek a tűzesetek, természeti katasztrófák, merényletek és terrorcselekmények, ill. minden, emberi erővel el nem hárítható, előre nem látható olyan esemény, amely mellett a személy- és vagyonbiztonság biztosítására az üzemeltetőnek nincs lehetősége.

- A parkolóba történő behajtáskor az üzemeltető az adatvédelmi jogszabályoknak megfelelően, az üzemeltetés körében szükséges igazolás és bizonyítás, ill. biztonsági célra adatrögzítést végezhet: a gépjárműről fénykép és/vagy videofelvétel készülhet, amelyen esetlegesen a jármű utasai is megjelenhetnek. Az üzemeltető a felvételeket kizárólag a parkoló működési körében használja fel, a jogviszony megszűnését követően azokat 30 nap múlva megsemmisíti. A felvételeket az üzemeltető kizárólag a jogszabályokban meghatározott hatósági megkeresésre adja ki, hivatalos felhasználás céljára.

- Az Ügyfél a 2. pontban meghatározott szerződéssel kapcsolatos jogvitákban aláveti magát - a hatásköri szabályoktól függően - a Veszprém Városi Bíróság, illetve a Veszprémi Törvényszék illetékességének.

**Veszprém, 2025. október 1.**

 Salga Balázs vezérigazgató s.k.